Kristian Kostov
Kristian Konstantinov Kostov (, ; Moskva, 15. mart 2000) je ruski i bugarski pevač. Bio je finalista prve sezone ruskog muzičkog takmičenja Голос. Дети i drugoplasirani u četvrtoj sezoni bugarske verzije muzičkog šoua X Factor. Predstavljao je Bugarsku na Pesmi Evrovizije 2017. u Kijevu, gde je završio drugi, sa osvojenih 615 poena.

Biografija 
Kristian Kostov se rodio 15. marta 2000. u Moskvi. Njegova majka, Zaura, je kazaškog, a otac Konstantin, bugarskog porekla. Kristian se od ranog detinjstva interesovao za muziku te su roditelji odlučili da ga pošalju u dečji vokalni ansambl Njipased. Kristian će nakon učešća na Pesmi Evrovizije 2017. i završene srednje škole nastaviti studije na Muzičkom koledžu Berkley u Bostonu.

Muzička karijera 
Godine 2006. nakon što je prošao audiciju, postaje član dečje grupe Njipased i od tada započinje njegovo muzičko obrazovanje. Iste godine je, zajedno sa ruskom pevačicom Julijom Načalovom održao brojne koncerte na različitim lokacijama u Moskvi. Zajedno sa grupom Njipased održao je turneju po Rusiji i inostranstvu, gde su učestvovali na brojnim festivalima. Godine 2009. svojim nastupom su otvorili Pesmu Evrovizije u Moskvi.

Godine 2011, osvojio je Gran pri na dečjem međunarodnom takmičenju Sound Kids. Naredne godine je predstavljao Bugarsku na dečjem festivalu Novi talas, gde je zauzeo 7. mesto. U oktobru iste godine, učestvovao je u dečjem televizijskom muzičkom projektu Школа музыки, gde je nastupio sa brojnim poznatim pevačima, kao što je Batihan Šukenov. Tu je zauzeo treće mesto.

Godine 2014, učestvovao je u prvoj sezoni dečjeg muzičkog takmičenja Голос. Дети, gde se plasirao u finale. Mentor mu je tokom takmičenja bio ruski pevač Dima Bilan. Godine 2015. učestvovao je u bugarskoj verziji X Factora, gde je zauzeo drugo mesto u finalu.

Godine 2016. sklopio je ugovor sa diskografskom kućom Virginia Records. 7. oktobra 2016. izdao je pesmu Не си за мен (Nisi za mene), koja je postala hit na bugarskim radio stanicama. 13. januara 2017. izdata je engleska verzija pesme pod nazivom You Got Me Girl.

13. marta 2017, zvanično je objavljeno da će Kristian predstavljati Bugarsku na Pesmi Evrovizije 2017. u Kijevu. Žrebom je odlučeno da će nastupiti u drugom polufinalu gde će se predstaviti sa pesmom Beautiful Mess. On je ujedno i najmlađi učesnik ovogodišnjeg takmičenja. U finalu je zauzeo drugo mesto, osvojivši ukupno 615 poena.

Diskografija 
 Ready to Fly (2015) 
 Слушай дождь (2015) 
 Не си за мен (2016) 
 Вдигам Level (2016) 
 You Got Me Girl (2017) 
 Beautiful Mess (2017)
 The One - I Need You (2018)
 Burning Bridges (2018)

Vidi još 
 Bugarska na izboru za Pesmu Evrovizije 
 Pesma Evrovizije 2017.

Izvori

Spoljašnje veze 

Ruski pjevači
Bugarski pjevači
Predstavnici Bugarske na Pjesmi Eurovizije
Biografije, Moskva